
kinagagalak ng mga rebolusyonaryong pwersa 

sa kanayunan ang matagumpay na demons- 

trasyon ng daanlibong mamamayan sa EDSA na 
naggigiit para sa pagbibitiw o pagpapatalsik kay 
Estrada. Inaasahan namin na ang demonstrasyong 
ito ay hudyat ng mas malalaki pang demonstrasyon 
na hahantong sa pagkubkob ng milyong 
mamamayan sa Malakanyang. 


Tiyak na gugulong na ang proseso ng impeachment 
bunga ng sunud-sunod na pagbaligtad ng mga 
reaksyunaryong pulitikong dating maka-Estrada. Tiyak 
na lalong malalantad sa proseso ng impeachment ang 
kabulukan ng gubyernong Estrada at lalong mahihimok 
ang mamamayan na kumilos at lumaban upang patalsikin 
si Estrada. Nais ni Estrada na patagalin ang proseso ng 
impeachment upang sa minimum ay mabigyan siya ng 
pagkakataong makipagnegosasyon sa mga 
reaksyunaryong anti-Estrada upang makatakas siya sa 
paglilitis at kaparusahan matapos siyang bumaba sa 
poder, o sa maksimum ay kumapit pa sa poder sa pag- 
aakalang huhupa rin ang protestang anti-Estrada. 


Kailangang gamitin ng lahat ng pwersang anti-Estrada, 
laluna ng mga pwersang patriyotiko at demokratiko, ang 
lahat ng pagkakataon, kabilang na ang prosesong 
impeachment, upang palawakin at lalo pang paigtingin 
ang mga protesta laban kay Estrada. Sa katapus-tapusan, 
hindi ang impeachment ang magpapatalsik kay Estrada 
kundi ang lalo pang malalaking demonstrasyon sa 
lansangan kaakibat ng iba't ibang anyo ng sama-samang 
pagkilos kabilang na ang mga welgang manggagawa at 
kawani, boykoteo ng mga estudyante, sabay-sabay na 
kusang pagsasara ng mga negosyo at iba pa. Tiyak na 
gaano pa man kahigpit kumapit sa poder si Estrada, 
mapupwersa rin siyang bumitiw kapag pinalibutan ang 
Malakanyang ng milyong mamamayan na nagkakaisang 
sumisigaw para sa kanyang pagpapatalsik. 

Naghahanda na si Gloria Macapagal-Arroyo na 
maging bagong pangulo ng Gubyerno ng Republika ng 
Pilipinas batay sa konsensus sa pagitan ng mga pwersang 
anti-Estrada at sa basbas ng imperyalismong US. 

Sa pagbabalangkas ng programa ng bagong 
gubyerno, hinihikayat namin ang pagbubuo ng isang 
komite o konseho na bubuuin ng mga kinatawan ng mga 

pwersang anti-Estrada. Kailangang tiyakin na magkakaroon rito ng angkop 
na representasyon ang mga organisasyong masa, laluna ang mga organisasyon 
ng batayang masang ibayong pinahirapan ni Estrada. 

Higit sa mga reaksyunaryong pulitikong kamakailan lamang naging anti- 
Estrada, kinakailangang pakinggan ni Arroyo ang mga kinatawan ng mga 
organisasyong simula't sapul ay nanindigan at lumaban sa anti-mamamayan at 
kontramahirap na gubyernong Estrada. 

Ang malawak na pagkilos ng mamamayan laban sa gubyernong Estrada 
ay tanda ng kanilang malalim na pagnanais na lutasin ang krisis sa lipunan at 
makaahon mula sa masidhing kahirapan. Sariwang-sariwa pa sa alaala ng 
mamamayan kung paanong naunsyami ang kanilang mga inaasam na 
pagbabago matapos ng EDSA 1986. Kayat hindi na nila basta-basta 
pababayaan na muling yurakan ng gubyerno ang kanilang mga hangarin para 
sa katarungan at kabuhayan. 

Tungo rito, kailangang harapin at lutasin ng itatayong gubyerno ni Arroyo 
ang sumusunod na isinisigaw ng mamamayan: 


1. Arestuhin at pagbayarin si Estrada, ang mga Marcos at mga 
kroni nila sa pandarambong sa mamamayan. Si Estrada ay hindi 
dapat pabayaang makatakas katulad ni Marcos. Kailangang arestuhin 
si Estrada at kumpiskahin ang mga nakaw niyang yaman at ari-arian 
sampu ng kanyang mga pangunahing mga kasapakat at kroni, kabilang 
na ang pamilyang Marcos, si Lucio Tan at Danding Cojuangco. 
Kailangang litisin si Estrada sa kanyang walang-awat na pandarambong 
at paglulustay sa kabang-bayan laluna sa panahon ng malawak na 
kahirapan at kasalatan. Bukod sa mga kaso ng korupsyon, mahusay 
na magsampa rin ng class suit ang mga biktima ng paglabag sa 
karapatang-tao sa ilalim ng gubyernong Estrada. Kaalinsabay nito, 
kinakailangang mapagpasya nang pagbayarin ang pamilyang Marcos, 
laluna si Imelda Marcos, sa mga napatunayan nang krimen ng 
diktadurang Marcos. 


2. Ibaba ang presyo ng mga produktong petrolyo at iba pang 
karaniwang bilihin. Sa lalong madaling panahon, kailangang ibasura 
ang batas sa deregulasyon at ipatupad ang mga hakbangin upang 
kontrolin ang presyo ng mga produktong petrolyo at iba pang 
karaniwang bilihin ng mamamayan. 


3. Makatwirang itaas ang sahod ng mga manggagawa. Sadyang 
kakarampot ang karagdagang humigit-kumulang P26 bawat araw na 
iniutos ng mga Regional Wage Board nitong nakaraang Oktubre. 
Marapat lamang na magkaroon ng espesyal na kautusan o batas na 
magpapatupad ng hinihiling na P125/araw na across-the-board na 
pagtataas sa sahod. 


4. Ibasura ang Oplan Makabayan. Kailangang itakwil ni Arroyo ang 
pasistang pamanang ito ni Estrada. Sa nakaraang dalawang taong 

pagpapatupad nito, hinigitan ni Estrada ang 
diktadurang Marcos sa lupit at walang-habas 
na paglabag sa mga karapatang-tao laluna sa 
kanayunan. Kaugnay nito, at bilang isang 
hakbanging makatao, maaaring iutos ni Arroyo 
ang pagpapalaya sa lahat ng bilanggong pulitikal, 
kabilang na sina Donato Continente at Juanito 
Itaas na kapwa mahigit 12 taon nang nakakulong 
dahil sa kanilang paninindigang pampulitika. 
Gayundin, kinakailangang tapusin na ang lahat 
ng negosasyon sa pamilyang Marcos at agad na 
ipatupad ang pagbibigay ng indemnipikasyon o 
bayad-pinsala sa lahat ng biktima ng batas militar. 


5. Ibasura ang Visiting Forces Agreement. 
Walang pakundangang niyuyurakan ang 
pambansang kasarinlan at karangalan ng Pilipinas 
ng VFA na pinagtibay ni Estrada. Sa ngalan ng 
di pantay na kasunduang ito, nagagamit ng mga 
tropang Amerikano ang alinmang lugar sa 
Pilipinas bilang base militar at lugar para sa 
kanilang mga pagsasanay. Kahit ang probisyon 
ng konstitusyon na nagbabawal sa pagpasok ng 
mga armas nukleyar ay walang kaabog-abog na 
nilalabag ng US. 


6. Itigil ang todo-digmang anti-Moro sa 
Mindanao. Maaaring iutos agad ni Arroyo 
bilang commander-in-chief ng AFP na itigil ang 
mga opensibang militar sa Gitna at Kanlurang 
Mindanao. Kasabay nito, kailangang bigyan ng 
sapat na indemnipikasyon ang lahat ng biktima 
ng paglabag sa karapatang-tao kabilang na ang 
daan-daan libong mamamayang pwersahang 
pinalikas ng mga operasyong militar. Kailangang 
gumawa ng mga hakbang tungo sa pagwawakas 
ng pambansang pang-aapi sa mamamayang 
Moro, kabilang na ang pagsisikap na makipag- 
usap sa MILF lagpas sa makitid na balangkas 
ng pagpapasuko. 


Sangayon ay wala pang ipinapakitang indikasyon si 
Arroyo na tutugunan niya ang kagyat at pangmatagalang 
interes ng mamamayan. Katunayan, ipinahiwatig na ni 
Arroyo na ipagpapatuloy lamang ng kanyang gubyerno 
ang “makamahirap” na programa ni Estrada kabilang 
ang mga patakaran sa ekonomya na nagdulot ng walang 


kaparis na pahirap sa mamamayan. 

Hangga't hindi tinutugunan ni Arroyo ang kanilang 
mga hinaing, haharapin niya ang paparami, papalawak 
at papatinding mga welga ng manggagawa, gayundin, 
ang ibayong pagsulong ng mga pakikibaka ng mga 
magsasaka sa kanayunan. Kung mabibigo ang magiging 
gubyerno ni Arroyo na harapin at lutasin ang mga kagyat 
na hinaing ng mamamayan, hindi malayong sapitin nito 
ang kapalarang sinasapit ngayon ng gubyernong Estrada. 

Upang pigilan ang pagdausdos ng ekonomya, 
kailangang ibasura ng itatayong gubyerno ni Arroyo ang 
mga patakarang dikta ng IMF laluna ang programa ng 
liberalisasyon, deregulasyon at pribatisasyon na walang- 
rendang isinakatuparan ni Estrada. Sa partikular, 
kailangang wakasan ang bulag na pagpapatupad ng 
patakaran ng pagpawi sa lahat ng taripa at iba pang 
proteksyon sa lokal na industriya. Kailangang ihinto rin 
ang kaliwa't kanang pagsasapribado ng mga ospital, 
paaralan at iba pang institusyong nagbibigay ng serbisyo 
sa mamamayan. Gayundin, kailangang wakasan ang 
tuluy-tuloy na pagpapalit-gamit ng lupa na pwersahang 
nagpapalayas sa puu-puong libong mamamayan. 

Nakahanda ang Partido at National Democratic 
Front of the Philippines na kausapin ang mga kinatawan 
ng gubyernong Arroyo upang pag-aralan ang posibilidad 
na buhayin ang usapang pangkapayapaan sa pagitan ng 
NDFP at GRP. Subalit, nakasalalay ito pangunahin sa 
kahandaan ni Arroyo na itaguyod ang mga nauna nang 
kasunduang nabuo kabilang ang The Hague Joint 
Declaration of 1990 at ang Comprehensive Agreement 
on Respect for Human Rights and International 
Humanitarian Law (CARHRIHL, 1998). Kung 
pagtitibayin ng bagong gubyerno ang CARHRIHL, 
maaari nang talakayin ang Comprehensive Agreement 
on Social and Economic Reforms, ang unang paksa sa 
substantibong adyenda ng usapang pangkapayapaan. 

Malinaw sa mga rebolusyonaryong pwersa na ang 
pagpapabagsak kay Estrada, tulad ng pagpapabagsak 
kay Marcos, ay nakatutulong sa, ngunit di katumbas ng, 
estratehikong layuning ibagsak ang mapang-api at 
mapagsamantalang naghaharing sistema. Tungo rito, 
patuloy na paiigtingin ng rebolusyonaryong kilusan sa 
pamumuno ng Partido Komunista ng Pilipinas ang 
rebolusyonaryong pakikibaka para maitayo ang isang 
sistemang panlipunang tunay na tumutugon at nagsusulong 
sa pambansa at demokratikong interes ng mamamayan, 
laluna ng masang anakpawis. 

